Naistoimittajat ry on valinnut Vuoden 2017 Kellokkaaksi Suomen Kuvalehden vakituisen avustajan, toimittaja Eeva-Liisa Hynysen. Palkinto jaettiin maanantaina 19.3. järjestetyssä Vuoden Kellokas -tilaisuudessa.

Valintaperusteissa yhdistys kuvailee Hynystä tinkimättömän ammattitaitoiseksi kuntataloustoimittajaksi. Tunnustus on myönnetty Hynysen Kittilä-uutisoinnista ja sen yhteiskunnallisista vaikutuksista.

Hynynen on kirjoittanut Kittilän kunnan päätöksenteon ongelmista ja laittomuuksista yhteensä yli sadassa Suomen Kuvalehden julkaisemassa jutussa keväästä 2014 lähtien. Hynysen ja hänen työparinsa rikos- ja prosessioikeuden emeritusprofessori Pekka Viljasen työn ansiosta Suomeen tuli voimaan vuonna 2017 ”Lex Kittilä” eli Kuntalain luku 12a, joka antaa valtiovarainministeriölle mahdollisuuden puuttua tilanteisiin, joissa kunta on poikkeuksellisissa hallinnollisissa vaikeuksissa.

”Ryhdyin tutkimaan Kittilän kunnanvaltuuston pöytäkirjoja keväällä 2014 saatuani vihjeen siitä, ettei kunnan päätöksenteossa kaikki ollut kunnossa”, Hynynen kertoo.

SK:n päätoimittaja Ville Pernaa korostaa Kittilän tapausten valtakunnallista merkitystä.

”Kittilän kuntahallinnon ongelmat tekivät näkyväksi, että viranomaisilla ei ole eväitä puuttua tilanteisiin, joissa paikallista itsehallintoa käytetään tahallaan ja häikäilemättömästi väärin. Lisäksi Kittilä on esimerkki syvälle juurtuneesta rakenteellisesta korruptiosta. Siksi Kittilä-uutisointi on journalismin perustehtävän ytimessä”, Pernaa sanoo.

Hynynen on ollut vapaa toimittaja vuodesta 2009 lähtien. Vuosina 2001–2009 hän työskenteli Kuntaliiton Kuntalehdessä.

”Freelanceriksi ryhtyminen oli oma valintani, sillä halusin itse valita aiheet, joista kirjoitan”, Hynynen sanoo.

Hynynen on palkittu aiemmin Vuoden Freelancerina. Lisäksi hän on ollut ehdolla Bonnierin Suuren Journalistipalkinnon Vuoden journalisti -palkinnon saajaksi sekä Tutkivan journalismin yhdistyksen Lumilapio-palkinnon saajaksi Kittilä-uutisoinnista.

Naistoimittajat ry on vuodesta 1973 lähtien valinnut Kellokkaaksi henkilön, joka on merkittävällä tavalla kiinnittänyt huomiota ajankohtaiseen yhteiskunnalliseen kysymykseen. Edellinen kellokas oli Suomen Kuvalehden toimittaja Salla Vuorikoski.

Naistoimittajat ry on perustettu vuonna 1946 edistämään naistoimittajien yhteistyötä. Yhdistys on yksi Suomen vanhimpia toimittajayhdistyksiä. Yhdistys pyrkii vaikuttamaan naiskuvaan lehdistössä, radiossa ja televisiossa sekä ottaa kantaa naisten etuja koskeviin asioihin viestimissä.

Katso aikajana Kittilän tapahtumista täältä.